

**Crna Gora**

**Ministarstvo finansija**

ANALIZA KONSOLIDOVANE JAVNE POTROŠNJE ZA II KVARTAL 2024. GODINE

Podgorica, avgust 2024. godine

JAVNE FINANSIJE

**Javni prihodi** u periodu januar – jun 2024. godine iznosili su 1497,5 mil. € ili 21,3% procijenjenog BDP-a (7.034,0 mil. €) i u odnosu na planirane veći su za 90,3 mil. € ili 6,4%. U odnosu na isti period 2023. godine, javni prihodi su veći za 115 mil. € ili 8,3%.

**Javna potrošnja** u periodu januar – jun 2024. godine iznosila je 1.454,7 mil. € ili 20,7% BDP-a i manja je za 104,9 mil. € ili 6,7% u odnosu na planiranu, dok je u odnosu na prethodnu godinu veća za 242,4 mil. € ili 20%.

**Polazeći od kretanja prihoda i rashoda, u periodu januar - jun 2024. godine, ostvaren je suficit javnih finansija** u iznosu od 42,8 mil. € ili 0,6% BDP-a.

BUDŽET CRNE GORE

**Prihodi budžeta za šest mjeseci 2024. godine iznosili su 1.309,2 mil. € ili 18,6% procijenjenog BDP-a (7.034,0 mil. €), što je u odnosu na isti period prethodne godine veće za 72,7 mil. € ili 5,9%. U poređenju sa planom za period januar-jun, prihodi budžeta veći su za 75,4 mil. € ili 6,1%. U navedenom periodu 2024. godine, gotovo sve kategorija prihoda budžeta bilježe rast.**

**Imajući u vidu da je rast prihoda budžeta u posmatranom periodu prethodne godine karakterisao značajan iznos prihoda jednokratnog karaktera, neophodno je napomenuti da su, izuzimajući prihode jednokratnog karaktera, prihodi budžeta za šest mjeseci 2024. godine u odnosu na posmatrani period 2023. godine veći za 193,2 mil. € ili 17,5%.**

Prihodi budžetapo osnovu **poreza na dobit pravnih lica** premašili su godišnji plan već u aprilu. U periodu januar-jun ova kategorija prihoda budžeta naplaćena je u ukupnom iznosu od 191,2 mil. €, što je za 50,0 mil. € ili 35,4% veće u odnosu na plan i 59,6 mil. € ili 45,3% veće u odnosu na posmatrani period 2023. godine**.**

Istovremeno**,** značajan rast je evidentiran kod **poreza na dohodak fizičkih lica i doprinosa na zarade,** koji suostvareni u iznosu od 303,7 mil. € što je za 19,0 mil. € ili 6,7% veće u odnosu na plan i 36,9 mil. € ili 13,8% veće u odnosu na posmatrani period 2023. godine.

Prihodi od **akciza** u navedenom periodu iznosili su 160,2 mil. €, što je u odnosu na plan za period januar-jun veće za 4,0 mil. € ili 2,5%, dok su za 23,5 mil. € ili 17,2% veće u odnosu na isti period 2023. godine. Najveći doprinos rastu akciza za šest mjeseci 2024. godine zabilježen je kod:

- akcize na mineralna ulja i njihove derivate, i to u iznosu od 83,9 mil. €, što je za 8,8 mil. € ili 11,7% veće u odnosu na isti period prethodne godine;

- akcize na duvan i duvanske proizvode, i to u iznosu od 54,3 mil. €, što je za 10,6 mil. € ili 24,3% veće u odnosu na isti period prethodne godine.

Zaključno sa junom mjesecom naplaćeno je ukupno 536,0 mil. € prihoda od **PDV-a**, što predstavlja neznatno odstupanje u odnosu na plan, u iznosu od 0,6 mil. € ili 0,1%. Navedena kategorija prihoda budžeta veća je u odnosu na isti period prethodne godine, i to za 60,4 mil. € ili 12,7%. Poreska uprava je od januara mjeseca intenzivirala aktivnosti na kontroli i obradi zahtjeva i ubrzala dinamiku povraćaja od početka 2024. godine. **Shodno tome, u značajnoj mjeri utiče se na stimulisanje poslovnog ambijenta, kao i na svojevrsno ukidanje biznis barijera u privredi. U tom kontekstu, povraćaj PDV-a u periodu januar – jun 2024. godine veći je u odnosu na isti period prethodne godine za 7,4 mil. € ili 15,8%.**

Pored navedenog**, ostali prihodi** bilježe rast u odnosu na plan za 4.5 mil. € ili 12,7%, a dominantno kao rezultat izvršenih uplata CBCG za dobit iz 2022. i 2023. godine u iznosu od ukupno 9,1 mil. €. Takođe, u junu mjesecu po osnovu programa Ekonomskog državljanstva naplaćeno je 6,7 mil. €, dok je u istom mjesecu u okviru navedene kategorije prihoda budžeta naplaćeno i 4,45 mil. € na ime povraćaja sredstava od Ministarstva rada i socijalnog staranja. Navedena kategorija prihoda budžeta manja je u odnosu na isti period prethodne godine za 72,4 mil. € ili 64,2%, prvenstveno usljed značajnog iznosa jednokratnih prihoda, koji su evidentirani u prvih šest mjeseci 2023. godine.

**Izdaci budžeta** za prvih šest mjeseci 2024. godine iznosili su 1.278,7 mil. € ili 18,2% procijenjenog BDP-a i u odnosu na planirane manji su za 108,5 mil. € ili 7,8%. U odnosu na posmatrani period prethodne godine, izdaci su veći za 207,2 mil € odnosno 19,3%.

Rast izdataka u odnosu na prethodnu godinu u najvećoj mjeri uslovljen je rastom izdvajanja za isplatu prava iz oblasti penzijskog i invalidskog osiguranja dominantno usljed povećanja minimalne penzije, rasta izdvajanja za bruto zarade (usvajanja granskih kolektivnih ugovora kojima su povećane zarade zaposlenih u javnom sektoru u 2023. godini), kao i transfera institucijama, pojedincima, nevladinom i javnom sektoru.

**Kapitalni budžet,** u posmatranom periodu, realizovan je u iznosu od 59,90 mil €, što predstavlja 82,4% ukupno planirane potrošnje Kapitalnog budžeta u prva dva kvartala, dok je u odnosu na isti period prethodne godine realizacija veća za 23,21 mil €, odnosno 63,3%.

Uzimajući u obzir ostvarene prihode i izvršene rashode u toku prvih šest mjeseci 2024. godine ostvaren je **budžetski suficit** u iznosu od 30,5 mil € odnosno 0,4% BDP-a, što je za 183,9 mil. € više od plana.

LOKALNA SAMOUPRAVA

**Izvorni prihodi budžeta** **jedinica lokalne samouprave** u periodu januar - jun 2024. godine iznosili su 188,4 mil. € ili 2,7% BDP-a i u odnosu na ostvarene u istom periodu 2023. veći su za 42,4 mil. € ili 29,0%, dok su u odnosu na planirane veći za 14,9 mil. € ili 8,6%.

**Izdaci budžeta lokalne samouprave** u periodu januar - jun 2024. godine iznosili su 176,0 mil. € i u odnosu na planirane veći su za 3,5 mil. € ili 2,0%, dok su u odnosu na uporedni period 2023. godine veći za 35,1 mil. € ili 24,9%.

**U drugom kvartalu 2024. godine zabilježen je suficit lokalne samouprave u iznosu od 12,3 mil. €.**